b"\n_START_ARTICLE_\nJumalan vihre\xc3\xa4t laitumet\n_START_PARAGRAPH_\nJumalan vihre\xc3\xa4t laitumet (The Green Pastures) on yhdysvaltalaisen Marc Connellyn n\xc3\xa4ytelm\xc3\xa4 vuodelta 1930. Se perustuu Roark Bradfordin tarinakokoelmaan  Ol' Man Adam an\xe2\x80\x99 His Chillun (1928). N\xc3\xa4ytelm\xc3\xa4 voitti kotimaassaan Pulitzer-palkinnon ja aiheutti Suomessa  1932\xe2\x80\x931933 jumalanpilkkakiistan, jossa Is\xc3\xa4nmaallinen kansanliike vaati Mia Backmanin johtamaa Kansan N\xc3\xa4ytt\xc3\xa4m\xc3\xb6\xc3\xa4 lopettamaan n\xc3\xa4ytelm\xc3\xa4n esitt\xc3\xa4misen, koska Jumala esitettiin siin\xc3\xa4 mustaihoisena. My\xc3\xb6s 1936 valmistunut elokuvaversio Vihre\xc3\xa4t laitumet kiellettiin aluksi Suomessa ja sai ensi-iltansa vasta 22. helmikuuta 1946.\n_START_SECTION_\nJuoni\n_START_PARAGRAPH_\nN\xc3\xa4ytelm\xc3\xa4 esitt\xc3\xa4\xc3\xa4 episodeja Vanhasta testamentista afroamerikkalaisen lapsen n\xc3\xa4k\xc3\xb6kulmasta Yhdysvaltojen k\xc3\xb6yh\xc3\xa4ss\xc3\xa4 etel\xc3\xa4ss\xc3\xa4. Pohjanaan k\xc3\xa4ytt\xc3\xa4miin Bradfordin tarinoihin verrattuna Connolly laajensi Jumalan roolia n\xc3\xa4ytelm\xc3\xa4ss\xc3\xa4. Teoksen musiikkina k\xc3\xa4ytet\xc3\xa4\xc3\xa4n monia negrospirituaaleja.\n_START_SECTION_\nSovituksia n\xc3\xa4ytelm\xc3\xa4st\xc3\xa4\n_START_PARAGRAPH_\nConnolly oli mukana my\xc3\xb6s 1936 valmistuneen elokuvaversion Vihre\xc3\xa4t laitumet teossa toisena ohjaajana William Keighleyn ohella. Jumalaa esitti Rex Ingram. Elokuva kiellettiin Australiassa, Suomessa ja Unkarissa Jumalaa pilkkaavana. Muissa maissa, etenkin Yhdysvalloissa, valkoihoiset teatteri- ja elokuva-arvostelijat suhtautuivat sek\xc3\xa4 n\xc3\xa4ytelm\xc3\xa4\xc3\xa4n ett\xc3\xa4 elokuvaan yleens\xc3\xa4 my\xc3\xb6nteisesti, mutta Amerikan mustaihoinen \xc3\xa4lymyst\xc3\xb6 oli kriittisempi Connellyn aidoksi v\xc3\xa4itt\xc3\xa4m\xc3\xa4\xc3\xa4 kuvaa kohtaan mustien uskonnollisuudesta."